Fedrelandsunionen

Fedrelandsunionen (estisk: Isamaaliit) var et konservativt politisk parti i Estland. Partiets idégrunnlag hadde sterke innslag av både kristendemokrati og nasjonalkonservatisme. Fedrelandsunionens forgrunnsfigur var Mart Laar.

Ved de første frie valgene etter Estlands selvstendighet fra Sovjetunionen stilte fire konservative og kristendemokratiske partier felles lister. De ble den største partigruppen ved valget, og Mart Laar ble Estlands statsminister. Snart ble parlamentsgruppen konsolidert som Det nasjonale samlingspartiet «Fedreland» (på estisk Rahvuslik Koonderakond Isamaa, RKEI).

De parlamentariske forholdene var vanskelige, og to av partiene brøt ut i 1994 og dannet Det republikanske og konservative folkepartiet, som senere gikk opp i Det moderate folkepartiet. Etter parlamentsvalget i 1995 gikk de gjenværende kreftene i Det nasjonale samlingspartiet «Fedreland» sammen med Det estiske nasjonale uavhengighetspartiet (ERSP) og dannet Fedrelandsunionen.

Fedrelandsunionen kom tilbake i regjeringsposisjon etter valget i 1999, da Laar på nytt ble statsminister. Regjeringen gikk i oppløsning i 2002, og ved valget i 2003 opplevde Fedrelandsunionen stor velgerflukt til det nye partiet Res Publica.

Fedrelandsunionen ble stående utenfor Juhan Parts’ regjering. Fedrelandsunionen stilte seg bak at Estland ble EU-medlem i 2004, men la vekt på å beskytte Estlands nasjonale interesser. Fedrelandsunionen fikk Tunne Kelam innvalgt i Europaparlamentet, og partiet ble fullverdig medlem av Det europeiske folkeparti, hvor det hadde vært assosisert medlem siden 2002 og observatør siden 1998.

Ved Parts-regjeringens fall i 2005 ble Res Publica marginalisert. I 2006 slo Fedrelandsunionen og Res Publica seg sammen til Forbundet for fedrelandet og republikken, på estisk forkortet IRL, senere forenklet til Fedreland (Isamaa).

Ledere 
Toivo Jürgenson 1995–1998
Mart Laar 1998–2002
Tunne Kelam 2002–2005
Tõnis Lukas 2005–2006

Valghistorikk

Referanser

Eksterne lenker 
 

Politiske partier i Estland
Politiske partier etablert i 1995
1995 i Estland
2000-årene i Estland
Politiske partier nedlagt i 2006
2006 i Estland
Nasjonalkonservative partier